ועדת החוקה, חוק ומשפט, כנסת 23, פרוטוקול מספר 201, 2021-02-16 15:30

יעקב אשר: אני פותח את ישיבת הוועדה.

יעקב אשר: על סדר-היום יש לנו תקנות, בעצם זה לא תקנות חדשות, למעט שינוי קטן.

יעקב אשר: זה בעצם הארכות, הארכה אחת שנעשתה בזמן הוויכוח הגדול אם הסגר ייגמר ביום ראשון או ביום שני או ב-07:00 או ב-08:00, ולכן יש פה תקנה אחת:

יעקב אשר: הצעת תקנות סמכויות מיוחדות להתמודדות עם נגיף הקורונה החדש (הגבלת פעילות) (תיקון מס' 28) – התיקון הזה מדבר על דחייה של 24 שעות, נכון?

גור בליי: הארכה של יום.

יעקב אשר: אוקיי.

יעקב אשר: זו התקנה הראשונה.

יעקב אשר: התקנה השנייה זה בעצם הארכה של הסגר – תקנה שהוחלטה אתמול בקבינט?

גור בליי: כן.

יעקב אשר: הצעת תקנות סמכויות מיוחדות להתמודדות עם נגיף הקורונה החדש (תיקון מס' 29), שהיא תקנה שמאריכה את התקנות שקיימות כרגע, עם תיקונים קלים.

יעקב אשר: אני נורא מצר על כך שלא תוקנו, אני מבין שיש עוד ויכוח על זה, אבל אנחנו אתמול בישיבה העלינו דברים כאלה קטנים אבסורדיים.

יעקב אשר: יש לי הרבה מה להגיד על התקנות בכלל, אני אגיד את זה בישיבה הבאה, שאני מקווה שתהיה לא ביום חמישי לפני שבת, ושלא ישתמשו שוב בסעיף הדחיפות.

יעקב אשר: שי סומך, משרד המשפטים, שלא ישתמשו שוב בדחיפות.

יעקב אשר: סעיף הדחיפות נועד לדברים דחופים באמת ולא לסחבת בהחלטות.

יעקב אשר: אנחנו מבקשים שההחלטות יגיעו אלינו בזמן שאפשר עוד להתכנס ולהחליט, ב-24 שעות שיש לוועדה לקבל החלטות.

יעקב אשר: ולכן אני לא מתכוון כרגע להעלות נושאים נוספים, מבחינתי יש לי הרבה מה לומר, אבל לא עכשיו.

יעקב אשר: אבל דבר אחד אני מצר, שבאמת דברים שדיברנו אתמול, כגון ההבדל הלא-מוסבר הזה בין ספארי לבין מקומות אחרים לטיולים וכו' עדיין לא נמצא בתיקון.

יעקב אשר: אני מבקש שוב להבהיר למשרד הבריאות: אנחנו רוצים שיתקנו את הדבר הזה.

יעקב אשר: חבל, זה סתם, אין בזה היגיון, אין בזה הבנה.

נינא כהן קרן: בהחלט, בפעימה הבאה.

נינא כהן קרן: זו מראש הייתה הכוונה.

יעקב אשר: כן, אבל בפעימה הבאה זה אומר שאנחנו מפסידים כמה ימים, במיוחד ילדים שצריכים את זה היום מפסידים את זה היום, כי לדעתי זה פאול טכני שלכם, שצריכים לספר שיש אטרקציות – איזה אטרקציות מיוחדות יש מעבר לאיזה תיבת נוח?

יעקב אשר: אותו דבר אני רוצה שתהיה גם התייחסות לאתרים אחרים פתוחים.

יעקב אשר: אנחנו צריכים להתחיל להכניס ל-mode מסוים, שמקומות פתוחים שאפשר להגביל בהם את הפעילות, שלא תהיה בתוך איזשהו מקום סגור.

יעקב אשר: עוד פעם, אני מפציר, ולא אכפת לי גם שיתקנו את זה עד התקנות הבאות, אם אפשר יהיה לתקן את זה, ואנחנו נשמח לאשר את זה.

יעקב אשר: ונשמח אפילו להשתמש בסעיף הדחיפות לעניין הזה, ואת זה אני אומר בלי שהתייעצתי עם היועץ המשפטי.

יעקב אשר: אוקיי, אז שני הדברים האלה נמצאים על סדר-היום.

יעקב אשר: אז קודם כול אולי אעלה את הראשון.

יעקב אשר: יש איזה הסברים פה על היום האחד?

גור בליי: אני רק אקריא אותו.

יעקב אשר: תקריא אותו.

גור בליי: תקנות סמכויות מיוחדות להתמודדות עם נגיף הקורונה החדש (הוראת שעה) (הגבלת פעילות והוראות נוספות) (תיקון מס' 28), התשפ"א–2021.

גור בליי: בתוקף סמכותה לפי סעיפים 4, 6, 7, 8, 9, 11, 12, 12ה, 23, 24, 25 ו-27 לחוק סמכויות מיוחדות להתמודדות עם נגיף הקורונה החדש (הוראת שעה), התש"ף

גור בליי: –2020 (להלן – החוק) מתקינה הממשלה תקנות אלה:

יעקב אשר: דרמה בוועדה.

יעקב אשר: מי בעד אישור התקנות?

יעקב אשר: אושר.

יעקב אשר: פה אחד תיקון מס' 28 עבר.

יעקב אשר: מישהו רוצה להסביר את תיקון מס' 29?

יעקב אשר: בבקשה.

נינא כהן קרן: למעשה זה גם הארכת תוקף בעיקר של התקנות עד ליום ראשון בבוקר בשעה 07:00, בהתאם למתווה שהוחלט אתמול בקבינט הקורונה בממשלה.

נינא כהן קרן: ועוד שני תיקונים קטנים בהתאם להערות שעלו בין היתר מהוועדה: אחד זה באמת לקבוע שהאפשרות להתקהלות יותר גבוהה של עד עשר ו-20 בטקסים דתיים תחול גם על טקסים ודתות אחרות.

נינא כהן קרן: היה ציון של ברית, שזה תקף לדתי יהודי.

נינא כהן קרן: וגם עוד תיקון קטן בעקבות הערה שעלתה בוועדה לגבי אתרי מורשת בשטח פתוח, שזה לא יהיה רק אתרי מורשת שאישר המנהל הכללי של משרד התרבות והספורט אלא כל אתר מורשת בשטח פתוח.

יעקב אשר: איזה עוד תיקונים יש שמה?

יעקב אשר: לא שמעתי את הסוף.

נינא כהן קרן: הורדנו את הדרישה שהמנהל הכללי של משרד התרבות והספורט יאשר אתר מורשת בשטח פתוח, וכל אתר מורשת בשטח יוכל לפעול.

יעקב אשר: אז כבר נגעתם בתיקונים האלה.

יעקב אשר: לא יכולתם לגעת כבר בשטח פתוח?

יעקב אשר: זה רק בגלל שמישהו מהוועדה הפריטטית של הקבינט היה אכפת לו אם זה כתוב בצורה כזאת או בצורה אחרת?

יעקב אשר: אין לזה שום משמעות.

נינא כהן קרן: אלה תיקונים יותר טכניים.

נינא כהן קרן: התיקון שמדבר על לפתוח גם גני חיות הוא תיקון מהותי, זו שאלה של מדיניות.

יעקב אשר: ממש לא מהותי, כי אתמול הנציגה האפידמיולוגית שלכם לא ידעה להסביר אפילו מה ההבדל.

יעקב אשר: היא אמרה שהיא לא מבינה את זה בעצמה.

יעקב אשר: ככה שאני חושב שזה ממש לא בסדר.

יעקב אשר: אבל הבעיה שזה עובד עם לחצים פוליטיים פריטטיים, ואת הפריטטיים עניין העניין הזה, שאין לו שום משמעות אם זה אתר נתמך או אתר לא נתמך.

יעקב אשר: נו, באמת, זה מה שהולך לשנות פה את כל - - -

נינא כהן קרן: לא, את הנתמך באמת הורדנו.

נינא כהן קרן: כל הדברים שהם באמת טכניים - - -

יעקב אשר: כן, כל הדברים שלחצו למישהו בפריטטי.

יעקב אשר: כן, היועץ המשפטי.

גור בליי: עכשיו, גם פה אני מבין שהשתמשתם, כמו שאמר היושב-ראש, בחריג הדחיפות.

גור בליי: מה הייתה ההצדקה פה להשתמש בחריג הדחיפות?

נינא כהן קרן: בגלל שהתקנות עמדו לפקוע.

גור בליי: לא, תשמעי, אני חייב להגיד בעניין הזה, נינא - - -

נינא כהן קרן: זאת שאלה עובדתית.

נינא כהן קרן: אי-אפשר היה לתת לתקנות לפקוע, ובמשך 24 שעות שלא יהיו שום הגבלות.

גור בליי: לא, נינא, אבל אני חושב שיש פה איזו בעיה מאוד יסודית בהתנהלות של הממשלה.

גור בליי: היושב-ראש התייחס לזה, ואני רוצה להוסיף בהקשר הזה: אתם באמת עושים את החוק פלסתר.

גור בליי: זאת אומרת, חוק הסמכויות שאושר לפני כמה חודשים קבע מסגרת.

גור בליי: המסגרת דיברה על זה שתקנות יובאו לוועדה, ויהיה להם 24 שעות.

גור בליי: והינה, הוועדה התכנסה בתוך ה-24 שעות מאז ההארכה הזאת.

גור בליי: ואני הוצאתי את הפרוטוקול של הדיון אז.

גור בליי: דיבר אז אודי קלינר: אתה מזהה פתאום איזה סיכון מסוים ואתה חייב לפעול מהר, הוא אומר, יש מצבים שלא נדע לצפות מראש.

גור בליי: זו הייתה המטרה של הדבר הזה.

גור בליי: זה היה, היושב-ראש אמר, מתי מעט של מקרים.

גור בליי: זו הייתה ההכוונה של הוועדה.

גור בליי: עושה רושם שהממשלה פשוט מתעלמת מהדבר הזה.

גור בליי: עכשיו, הייתה לזה משמעות כפולה: אחד זה שתהיה ביקורת פרלמנטרית מראש, ככל שניתן; ושתיים, שגם מבחינת הציבור תהיה צפיות של 24 שעות.

גור בליי: מהבדיקה שלנו בשבועיים האחרונים רוב התקנות הובאו תוך שימוש בחריג הדחיפות.

גור בליי: עושה רושם שאתם פשוט מתעלמים מלשון החוק, מתעלמים מרוח החוק, מתעלמים מהכוונה המפורשת של המחוקק, ופשוט מגיעים תמיד לשנייה האחרונה, אומרים: טוב, מה, זה יפקע, אז אם זה יפקע זו דחיפות.

גור בליי: זה לא עובד ככה.

נינא כהן קרן: - - -

גור בליי: נינא, סליחה, זה לא היה הרעיון של החוק, זה לא מה שהכנסת אישרה.

גור בליי: זה חוטא בצורה ברורה גם לדברים שהנציגים שלכם אמרו במהלך הדיונים לגבי הצורך בחריג הדחיפות.

גור בליי: ואני לא מבין איך הדבר הזה עומד במבחן משפטי אצלכם.

גור בליי: אני פשוט לא מבין את זה.

גור בליי: איך אתם כייעוץ משפטי לממשלה יכולים לאשר פעם אחרי פעם, כשהדברים האלה הם לא בלת"מים, זה לא דברים לא צפויים, זה פשוט שימוש רע.

גור בליי: והינה, הוועדה מתכנסת בתוך ה-24 שעות, כמו ברוב המקרים, כי הוועדה באמת עובדת ב-mode של קורונה, בצורה מאוד חריגה לפרלמנט, כל הזמן מתכנסת; והממשלה, שקיבלה הנחיה, וזה לא לפני 20 שנה אלא היה בעצם חוק מסוים שעבר לפני כמה חודשים, בשבועיים האחרונים אתם פעם אחרי פעם אחרי פעם מתעלמים מהחוק הזה.

גור בליי: פשוט מתעלמים מהחוק הזה.

גור בליי: אני לא מבין כייעוץ משפטי למשרד הבריאות, כייעוץ משפטי לממשלה, איך הדבר הזה עובר.

נינא כהן קרן: אני יכולה להבטיח לך שאף אחד לא מתעלם, זה נמצא כל הזמן, ומאחורי הקלעים הרבה מאוד אנשים עושים מאמצי על לפעמים כדי לא להגיע למצב של סעיף הדחיפות.

נינא כהן קרן: וגם בתוך סט מסוים של תקנות, אם רואים שיש סעיפים שאפשר לפצל ואחרים חייבים להיכנס תוך שימוש בסעיף הדחיפות, אנחנו עושים פיצולים.

נינא כהן קרן: אני מבינה את הטענה, אבל יש דברים שהם לא בשליטתנו.

נינא כהן קרן: וכשמגיעים לסיטואציה שבה בכל זאת קורה מצב שהממשלה לא מקבלת החלטות והתקנות עומדות לפקוע עוד חמש-שש שעות, אז בהחלט מתקיים החריג - - -

גור בליי: אבל אתם רואים כבר שיש פורמט עבודה.

גור בליי: נינא, אני כבר עוקב, כמי שמחוץ לממשלה, שתמיד כשיש את ההחלטות האלה, יש קודם כול ישיבת ממשלה שדנה בעיקרון, ואחר כך מביאים למוחרת את התקנות לאישור.

גור בליי: אז אתם יודעים שזה התהליך, זה כבר קורה ככה חודשים.

יעקב אשר: אני אשאל את זה קצת אחרת:

יעקב אשר: אנחנו פה עכשיו, היו החלטות של הממשלה אתמול, מתי התקנות האלה אמורות להגיע אלינו?

נינא כהן קרן: אנחנו עושים את כל המאמצים - - -

יעקב אשר: לא, זה בסדר.

נינא כהן קרן: אני פשוט לא רוצה להבטיח משהו שעוד לא קרה.

נינא כהן קרן: אבל כן, המטרה היא בהחלט וגם הצפי להביא אותן, כדי שהן לא ייכנסו תוך שימוש בסעיף הדחיפות.

נינא כהן קרן: אין כוונה להשתמש בסעיף הדחיפות.

נינא כהן קרן: אני פשוט לא רוצה להבטיח משהו שיקרה בעתיד, אבל בהחלט אין כוונה לגבי התיקון הבא - - -

יעקב אשר: אמורה להיות עוד ישיבת ממשלה?

נינא כהן קרן: עד כמה שידוע לי לא אמורה להיות, התקבלו החלטות עקרוניות.

נינא כהן קרן: זה תקנות מאוד מורכבות ועובדים עליהן, והמטרה היא להביא אותן ככה שיעברו 24 שעות לפחות, אם לא יותר, לפני שייכנסו לתוקף.

גור בליי: יש מישהו ממשרד המשפטים שיכול להתייחס לזה בזום?

שי סומך: כן, אני חושב שנינא הסבירה את זה היטב.

שי סומך: אנחנו מודעים לצורך לא להגיע לשימוש בסעיף הדחיפות.

שי סומך: העבודה היא מאוד מאוד אינטנסיבית כדי לא לעשות את זה, אבל לפעמים יש מצבים שפשוט יש חילוקי דעות טבעיים כמובן, שגורמים לכך שההכרעה נדחית.

שי סומך: אז אנחנו באמת עושים כל מאמץ.

שי סומך: ואני מקווה באמת, כמו שאמרה נינא, הכוונה היא באמת שהתקנות הבאות, שהן באמת תקנות מאוד מהותיות, תקנות לגבי התו הירוק, יגיעו בזמן.

שי סומך: זה מה שאנחנו עושים, אנחנו עובדים גם עליהן בצורה אינטנסיבית.

גור בליי: הכוונה שלכם זה להביא תקנות תו ירוק לכל הנושאים שעומדים כרגע על הפרק ללא תיקון חקיקה?

שי סומך: כן.

שי סומך: אנחנו מדברים כרגע על נושא הפנאי, לא המסחר.

שי סומך: כן.

גור בליי: לנושא הפנאי, לא לנושא תעסוקה ולא לנושא חינוך או מסחר.

גור בליי: כלומר, לא נושאים שנוגעים בתעסוקה, בחינוך, בדברים אחרים שעלו בתקשורת אלא רק בהקשר של הפנאי אתה מדבר?

שי סומך: בדיוק.

שי סומך: במסחר אין תו ירוק.

שי סומך: זאת החלטה עקרונית של הממשלה.

שי סומך: בפנאי יהיה תו ירוק, ואנחנו עכשיו מכינים את התקנות לגבי הפנאי.

שי סומך: ולגבי תעסוקה, כמו שאמרת, יהיה תיקון חקיקה ראשי, שהוא נמצא בשלבי הכנה כאן.

גור בליי: הבנתי.

יעקב אשר: טוב, אני מציע ככה: אני לא אצביע עכשיו על זה.

יעקב אשר: אני רוצה לקבוע ישיבה, הבעיה שלנו זה רק השלג הצפוי או הבלתי-צפוי, אבל אנחנו נדע להתגבר על זה.

יעקב אשר: אני רוצה לקבוע ישיבה ליום חמישי, אנחנו נודיע את המועד המדויק לישיבה.

אסף פרידמן: לא בטוח שתוכל, אדוני.

יעקב אשר: אז בשביל זה קנו לי מזחלת.

יעקב אשר: יש מזחלת של יושב-ראש הוועדה.

יעקב אשר: אז אם לא נוכל, הכנסת תאשר לעשות את הישיבה במקום לא מושלג.

יעקב אשר: זה יהיה המשך של הישיבה הזאת על אישור התקנות.

יעקב אשר: נינא וגם משרד המשפטים, אני מבקש שלישיבה שאני מתאר לעצמי שגם יובאו התקנות, אנחנו רוצים לשמוע גם את כל ההחלטות לגבי התו הירוק, שבעצם מושלכות ממנו התקנות שיהיו, לגבי הפנאי ולגבי הדברים שאתה אמרת.

יעקב אשר: מנהל הוועדה הנכבד, אנחנו נזמן ישיבה בסביבות 11:00 בבוקר.

אוסאמה סעדי: מתי זה?

יעקב אשר: ביום חמישי.

יעקב אשר: אני לא רוצה להצביע על זה עכשיו, כי אני לא רוצה שיביאו לנו בסעיף דחיפות ביום חמישי או דקה לפני שבת את ההחלטות.

יעקב אשר: ולכן אני קובע את הישיבה הזאת, שבעצם את ההחלטה הזאת על ההארכה, שהיא נכנסה לתוקף אומנם, אבל אתם יודעים שבסמכות הוועדה גם לבטל אותה ולהחליט שלא מאשרים אותה.

יעקב אשר: אז אני רוצה ביום חמישי שתהיה ישיבה, שבה יוצגו לנו גם התקנות, גם התוכניות של הדברים.

יעקב אשר: אני רוצה בישיבה הזאת את בכירי המשרד המקצועיים.

יעקב אשר: כלומר, לא אכפת לי גם שיהיו בכירים אחרים, אבל המקצועיים זה מה שמעניין אותי – שרון אלרעי ונחמן אש.

יעקב אשר: אני רוצה בישיבה הזאת לשמוע, לקבל פירוט.

יעקב אשר: חברי הכנסת יקבלו פירוט מלא על הדברים האלה, שנוכל לקבל החלטות ביום חמישי ולא לחכות לדקה האחרונה.

יעקב אשר: אז אני אומר כבר עכשיו: יזמן כבודו ישיבה ליום חמישי בשעה 11:00.

יעקב אשר: ואם זה יהיה בשלג, אז אנחנו נעשה את זה במקום אחר – כפר המכביה ברמת גן או משהו מעניין יותר.

יעקב אשר: אבל אם יש מזחלות של הוועדה, אז אני מבקש שיתחילו כבר להכין אותן.

אוסאמה סעדי: מבית צפאפא לפה אני יכול להגיע במזחלת.

יעקב אשר: כן, אתה יכול להגיע עם הסקי אפילו חופשי.

יעקב אשר: נינא, להעביר את הדברים בבקשה למי שצריך להעביר אותם.

יעקב אשר: אנחנו מעדיפים שהתקנות יגיעו בצורה מסודרת.

יעקב אשר: אנחנו לא נדחה אותן אם הן יגיעו גם ביום רביעי, קרי מחר.

אוסאמה סעדי: אתה מתכוון לתקנות החדשות - - -

יעקב אשר: בוודאי.

יעקב אשר: הרי מה היינו אמורים לעשות עכשיו?

יעקב אשר: להאריך את הסגר עד לכניסת התקנות החדשות.

יעקב אשר: תראה, פה סעיף דחיפות, שם סעיף דחיפות – הדחיפות הפכה להיות הדבר הנורמטיבי - - -

אוסאמה סעדי: הדחיפות איבדה מהמשמעות שלה, אתה אומר.

יעקב אשר: עכשיו, לפעמים זה נכון, זה קורה וזה בסדר ואפשר להבין את זה.

יעקב אשר: אבל זה כבר הפך להיות משהו - - -

אוסאמה סעדי: זה נשחק עם הזמן.

יעקב אשר: כן, אתה יודע, אני לא רוצה לתת דוגמאות, אבל הייתי מביא דוגמאות מתחום הדברים שמעניינים אותי.

יעקב אשר: להביא?

אוסאמה סעדי: האמת, אדוני היושב-ראש, עכשיו כשאני מסתכל על האולם של הוועדה שלך, שלנו, ועדת החוקה - - -

יעקב אשר: אני ייצגתי אותם נאמנה.

אוסאמה סעדי: ובוועדה בבוקר היה מלא ותוסס על חוק חדלות פירעון, ועכשיו שיש הגבלת פעילות, קורונה – מזל שאני ואתה פה, אפשר להצביע אחד ואחד - - -

יעקב אשר: זה בגלל הדחיפות.

יעקב אשר: על אחד הצבענו כבר, על השני – אחד הסתדרתי גם בלעדיך.

אוסאמה סעדי: לא, אדוני היושב-ראש, אני מסכים איתך בנקודה באמת חשובה ועקרונית, שאם אנחנו מאריכים, וכבר ישנן החלטות, זה לא כאילו שעכשיו מתכנסים, הרי התכנסו אתמול ושלשום ורבו, ובסופו של יום יש החלטות מסוימות, לפתוח את המשק, גם מבחינת חינוך, גם מבחינות אחרות.

אוסאמה סעדי: וחשוב מאוד שאנחנו נקיים את הדיון הזה, לא שנאריך ואחרי זה נתחיל לדון.

אוסאמה סעדי: למשל, עניין שבוודאי אני אעלה אותו ועוד חברים יעלו אותו, הנושא של החרגת כל המסעדות.

אוסאמה סעדי: אם אנחנו פותחים את המשק ופותחים חדרי כושר ובריכות שחייה ובתי מלון – עוד פעם מסעדות?

אוסאמה סעדי: וזה מתקשר לדיון שלנו מהבוקר על ענפים מסוימים שהם כבר - - -

יעקב אשר: תראה, אני מתאר לעצמי שבנושאים האלה כל אחד יבוא לפי התחביב שלו, וזה בסדר.

אוסאמה סעדי: לא.

אוסאמה סעדי: אני שמעתי גם אחד מהשרים, אני חושב שהששר דרעי דיבר על זה, לפתוח גם את החתונות עם התו הסגול.

יעקב אשר: לא עם הסגול.

יעקב אשר: לא, אני אומר דווקא בתו הירוק.

אוסאמה סעדי: נגיד שמתחסנים, דף מחלים, הם לא יכולים ללכת וליהנות ביחד?

יעקב אשר: נכון.

אוסאמה סעדי: אז למה לאסור על זה?

יעקב אשר: אוקיי.

יעקב אשר: אז אני מציע שלא נעשה פרומו עכשיו.

אוסאמה סעדי: זה היה פרומו.

יעקב אשר: זה היה פרומו.

יעקב אשר: ואני אסיים את הישיבה עכשיו.

יעקב אשר: אנחנו לא נצביע, כמו שאמרתי, אנחנו נקבע המשך דיון של הוועדה הזאת, ואם יגיעו תקנות עד אז נצרף אותן לדיון.

יעקב אשר: בכל מקרה, גם אם לא יגיעו תקנות, יהיה פה דיון, שאני מבקש בדיון הזה את שרון אלרעי ואת נחמן אש, הפרויקטור של הקורונה, שיציגו לנו את מה שיהיה להם באותו רגע.

יעקב אשר: ואם לא יהיו להם תקנות, שיציגו מה שיש להם באותו רגע, אנחנו נקבל את ההחלטות - - -

אוסאמה סעדי: אם אין תקנות, אדוני היושב-ראש, למה אנחנו - - -

יעקב אשר: אז שיציגו לנו את התוכנית של התקנות.

אוסאמה סעדי: לא, אבל אני אומר, הרי בכל מקרה הם חייבים להביא את התקנות האלה או במוצ"ש - - -

יעקב אשר: אני כבר לא יודע מה חייבים, זו הבעיה.

יעקב אשר: לא, אנחנו יודעים מה צריך.

אוסאמה סעדי: לא, זה נגמר ב-07:00 בבוקר.

גור בליי: ביום ראשון.

יעקב אשר: ביום ראשון.

יעקב אשר: אז הם יכולים להעביר את זה גם במוצאי שבת ולהגיד דחיפות.

יעקב אשר: ואז מה?

אוסאמה סעדי: נכון.

אוסאמה סעדי: אבל אז אני יכול לדחות את זה.

אוסאמה סעדי: אבל אם יום חמישי תקנות, אז אין לי מה להצביע חוץ מהעניין הזה - - -

יעקב אשר: רגע.

אוסאמה סעדי: אני שואל, אני חושב בקול רם.

יעקב אשר: אני חושב בקול רם גם כן ואומר את דעתי: הדיון יתקיים בכל מקרה, כי אז אנחנו נחליט מה דעתנו לגבי המשך הסגר הזה.

אוסאמה סעדי: אין בעיה.

יעקב אשר: אני אומר עוד פעם: לישיבה הזאת אנחנו רוצים תקנות.

יעקב אשר: במידה ואני לא מקבל את זה מראש, אני אומר את זה מפורש, אבל אם לא, שיוצגו לנו ההחלטות המסודרות כאילו יש תקנות.

יעקב אשר: הישיבה סגורה כמובן.